เกร็ดธุรกิจ
คอเน็ตไทยเกือบครึ่งตั้งใจซื้อสมาร์ตโฟน
17 ส.ค. 2554

คอเน็ตไทยเกือบครึ่งตั้งใจซื้อสมาร์ตโฟน
ผลสำรวจล่าสุดจากผู้ใช้อินเทอร์เน็ตทั่วโลกของนีลเส็น เกี่ยวกับเรื่องสมาร์ตโฟน พบว่าเกือบ 1 ใน 2 หรือ 47% ของผู้ใช้อินเทอร์เน็ตในประเทศไทยที่ยังไม่ได้เป็นเจ้าของสมาร์ตโฟน ระบุว่า มีแนวโน้มที่จะซื้อสมาร์ตโฟน หรือจะซื้อแน่นอนในปี 2554 นี้
ความต้องการซื้อในระดับสูงเช่นนี้ จะช่วยเพิ่มอัตราผู้ที่เป็นเจ้าของสมาร์ตโฟนในประเทศให้สูงขึ้นไปอีก จากระดับปัจจุบันที่ 25% โดยในปี 2553 จำนวนเจ้าของสมาร์ตโฟนในประเทศไทย ในหมู่ผู้ใช้อินเทอร์เน็ตเติบโตขึ้น 8% ซึ่งเป็นอัตราการเติบโตที่รวดเร็วมากพอๆ กับสิงคโปร์ เมื่อเทียบกับประเทศทั้ง 6 ประเทศในเอเชียตะวันออกเฉียงใต้ ( สิงค์โปร์ มาเลเชีย ประเทศไทย อินโดนีเชีย ฟิลิปปินส์ และเวียดนาม ) 
นีลเส็น พบว่าชาวไทยที่มีอายุระหว่าง 50–54 ปี เป็นกลุ่มที่ใหญ่ที่สุดที่กล่าวว่า พวกเขาเป็นเจ้าของสมาร์ตโฟนอยู่แล้ว (35%) รองลงมาได้แก่กลุ่มอายุ 4549 ปี (32%) และกลุ่ม 40-44 ปี และ 25-29 ปี (28% เท่ากัน)
วิล หวัง ผู้อำนวยการด้านเทเลคอม นีลเส็น ประเทศไทย กล่าวว่า ในขณะที่ประเทศไทยรอคอยการเปิดตัวของ 3จี อย่างเต็มรูปแบบ ผู้ใช้อินเทอร์เน็ตชาวไทยก็ตั้งใจที่จะเปลี่ยนมาใช้สมาร์ตโฟนมากขึ้น เพื่อที่จะได้เป็นส่วนหนึ่งของเครือข่ายสังคมออนไลน์ และเพื่อเล่นเกมออนไลน์ต่างๆ ขณะที่การใช้ SMS หรือการส่งข้อความทางโทรศัพท์มือถือ ยังคงเป็นกิจกรรมที่ได้รับความนิยมมากที่สุด